Sevil'j

Sevil'j ( [seˈβiʎa]) om Ispanijan nellänz' surtte lidn. Se om avtonomižen Andalusii-ühthižkundan da Sevil'j-provincijan administrativine keskuz.

Vl 1992 mail'man Ekspo-ozutelend mäni lidnas.

 Istorii 
Finikijalaižiden Sefele-eländpunkt oli olmas Sevil'jan nügüdläižel territorijal. Vl 712 arabialaižed anastiba lidnad. Vl 1248 lidn pördui hristanuskojile pol'toštkuižen blokadan jäl'ghe. 16.-17. voz'sadal Sevil'j kändihe Ispanižen imperijan päportaks i änikoiči. Vodele 1717 Kadis vajehti Sevil'jan portad sen jogiden madalzdundan tagut.

Sevil'j šingotase valdkundan järedaks openduzkeskuseks, avtotesol'meks, turizman sarakol. Lidn om flamenko-stilin i nügüdläižen korridan kodima.

 Geografijan andmused 
Lidn sijadase Ispanijan suvipäivlaskmas, Andalusijan alangištos, Gvadalkvivir-jogen randoil sen huridenke Tagarete-, Tamargullo- da Guadair-ližajogidenke, 12 m ü.m.t. keskmäižel korktusel. Matkad Madridhasai om 392 km pohjoižpäivnouzmha orhal vai 528 km kiruhtedme.

Klimat om Keskmeren. Keza om hätkeline, päivoikaz, räk da kuivahk. Voden keskmäine lämuz om +19,2 C°, kezakun-sügüz'kun +25,0..+28,2 C°, tal'vkun-uhokun +11,0..+12,5 C°. Ekstremumad oma −5,5 C° (uhoku) i +46,6 C° (heinku). Kezaaigan minimum om +8,4 C° (kezaku), tal'vaigan maksimum om +28,0 C° (uhoku). Paneb sadegid 539 mm vodes, enamba redukus-vilukus (66..99 mm kus), kuiv sezon oleskeleb kezakus-elokus (17 mm pordos). Kun keskmäine relätivine nepsuz vajehtase 44..54 % röunoiš semendkus-sügüz'kus, 67..74 % kül'mkus-uhokus.

 Tobmuz 
Sevil'j jagase üks'toštkümneks nimitadud administrativižeks rajonaks ().

Lidnan nevondkund () valičese kaikil eläjil i kogoneb 31 ühtnijaspäi. Nevondkundan ühtnijad valitas merad (alkal'dad, ) i hänen varapämehid ičeze rivišpäi nelläks vodeks, ezmäižel ištundal valičendoiden jäl'ghe. Kaikutte rajon om ičeze administracijanke (junta Municipal de distrito), ned oma alištadud lidnan Administracijale (Junta de Gobierno Local). Edeližed lidnan pämehed oma Antonio Mun'jos (Antonio Muñoz, viluku 2022 — kezaku 2023), Huan Espadas (Juan Espadas, kezaku 2015 — viluku 2022).

 Eläjad 
Vl 2015 lidnan eläjiden lugu oli 693 878 ristitud, vl 2021 — 684 340 ristitud. Vspäi 1991 Sevil'jan ristitišt jäb läz kaikenaigaižeks. Kaikiš suremb lidnan ristitišt oli 704 857 eläjad vl 1991, 709 975 eläjad vl 2003 i 698 042 eläjad vl 2011. Kaik pol'tošt millionad ristituid eläb lidnaglomeracijas.

Rahvahad (2022): ispanijalaižed — 93,6 % (638 834 rist.), toižed rahvahad — 6,4 % (43 164 rist.). Enamba verazmalaižid tuli neniš valdkundoišpäi: Marok (11,6 %), Kitai (8,4 %), Kolumbii (6,5 %), Venesuel (5,4 %).

Läz 74 pühäpertid om saudud lidnas.

Kaik koume valdkundališt universitetad ratas lidnas. Znamasine üläopendusen aluzkund om Sevil'jan universitetSevil'jan universitetan sait (us.es).  (, 57,2 tuh. üläopenikoid vl 2022), sen aluz om pandud vl 1505. Kaik 18 fakul'tetad, kuz' üläškolad, koume školad i kaks' institutad mülüdas universitetha. Toižed oma Universitet Pablo de Olaviden nimed (alusenpanend 1997, 11 tuh. üläopenikoid kudel fakul'tetal) i Andalusijan rahvahidenkeskeine universitet (UNIA, alusenpanend 1994).

 Transport 
Avtobusad, tramvaid (üks' jono keskuzpalas) da velosipedad oma kundaližeks transportaks lidnan südäimes. Vspäi 2009 kebn metro radab lidnas da sen ümbrištos (vl 2024 üks'jäine jono om 22 stancijanke, 18 km raudted). Päraudtestancii om Sevil'j-Santa-Hust (), se vajehti enččid lidnan raudtestancijoid vl 1991, vasttab ezilidnjonusid i kiruhjonusid. Sevil'jan jogiport sijadase Gvadalkvivir-jogensunno 70 kilometras merespäi, se om üks'jäine torguindjogiport valdkundas, ümbriradab nell' millionad tonnoid jüguid vodes i andab 15 tuhad radsijid.

Rahvahidenkeskeine civiline Sevil'j-lendimportRahvahidenkeskeižen Sevil'j-lendimportan oficialižetoi sait (sevilleairport.com).  (SVQ / LEZL, 8 mln passažiroid vl 2023) sijadase kümnes kilometras päivnouzmha lidnan keskupalaspäi. Sišpäi tehtas reisid Evropan lähižihe maihe da Ispanijadme.

 Galerei 

 Homaičendad 

 Irdkosketused 
 Sevil'j-lidnan oficialine sait (sevilla.org). 


Kategorii:Ispanijan lidnad
Kategorii:Eländpunktad kirjamišton mödhe
*